Document ID: 32003R1408

Uredba Komisije (ES) št. 1408/2003
z dne 7. avgusta 2003
o odstopanju od Uredbe (ES) št. 2316/1999 glede uporabe zemljišč v prahi v nekaterih državah članicah za tržno leto 2003/2004
KOMISIJA EVROPSKIH SKUPNOSTI -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1251/1999 z dne 17. maja 1999 o uvedbi sistema podpore za pridelovalce določenih poljščin [1], kakor je bila nazadnje spremenjena z Uredbo (ES) št. 1038/2001 [2] in zlasti člena 9 Uredbe,
ob upoštevanju naslednjega:
(1) Uredba Komisije (ES) št. 2316/1999 z dne 22. oktobra 1999 o podrobnih pravilih za uporabo Uredbe Sveta (ES) št. 1251/1999 o uvedbi sistema podpore za pridelovalce določenih poljščin [3], kakor je bila nazadnje spremenjena z Uredbo (ES) št. 1035/2003 [4], določa pogoje, pod katerimi se dodelijo plačila na površino za določene poljščine. V skladu s členom 19(2) in (3) Uredbe (ES) št. 2316/1999 morajo površine v prahi ostati nespremenjena najpozneje od 15. januarja in najmanj do 31. avgusta in, če ni drugače določeno, se ne smejo uporabljati za kmetijsko proizvodnjo ali pridobitne namene.
(2) V zadnjih mesecih je določene regije v Skupnosti prizadela huda suša, ki je močno vplivala na oskrbo s krmo in povzročila živinorejcem večjo izgubo dohodka, ker so morali prodati svojo živino, ko običajna krma ni bila na razpolago.
(3) Uredba Komisije (ES) št. 1360/2003 o odstopanju od Uredbe (ES) št. 2316/1999 v zvezi z uporabo zemljišč v prahi v določenih regijah Skupnosti za tržno leto 2003/2004 [5], dovoljuje, da se v teh regijah zemljišča, označena kot praha, uporabijo za živalsko krmo. Ker se je suša razširila na druge regije v Skupnosti, je zaželeno, da se do jeseni zagotovijo dodatni viri krme.
(4) Ker je zaradi sedanjih izjemnih vremenskih razmer oskrba z razpoložljivo krmo zelo nepredvidljiva, bi bilo treba nujno uvesti novo odstopanje od Uredbe (ES) št. 2316/1999, s katerim lahko prizadete države članice skladno s pogoji in merili, ki jih določijo, in pred potekom obdobja prahe dovolijo uporabo zemljišč v prahi, namenjenih pridelavi poljščin, za živalsko krmo. Ta pravila pa morajo učinkovito izključevati vsakršno pridobitno uporabo takega zemljišča.
(5) Ukrepi, predvideni s to uredbo, so skladni z mnenjem Upravljalnega odbora za žita -
SPREJELA NASLEDNJO UREDBO:
Člen 1
1. Z odstopanjem od člena 19(2) in (3) Uredbe (ES) št. 2316/1999 lahko države članice v tržnem letu 2003/04 dovolijo v regijah Skupnosti, ki niso navedene v Prilogi k Uredbi (ES) št. 1360/2003, uporabo zemljišč v prahi za živalsko krmo, in sicer skladno s pogoji in merili, ki jih določijo.
2. Zadevne države članice sprejmejo vse potrebne ukrepe, s katerimi zagotovijo, da se zemljišča v prahi iz odstavka 1 ne uporabijo za pridobitne namene in predvsem, da se ne dodeli nobena pomoč za proizvodnjo posušene krme po Uredbi Sveta (ES) št. 603/95 [6] za pridelke s teh zemljišč.
Člen 2
Države članice iz Priloge sporočijo Komisiji ukrepe, ki jih sprejmejo v skladu s to uredbo.
Člen 3
Ta uredba začne veljati na dan objave v Uradnem listu Evropske unije.
Uporabljati se začne 18. julija 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. avgusta 2003

Labels: 20
5
6